১২ এপ্রিল থেকে সব সিনেমা হল বন্ধের ঘোষণা | 407953| Bangladesh Pratidin|
প্রকাশ : ১৩ মার্চ, ২০১৯ ১৬:১৮
দেশে বিদেশি ছবি প্রবেশের সহজ নীতিমালা ও দেশীয় ছবি নির্মাণ বাড়ানোর দাবি জানিয়েছে বাংলাদেশ চলচ্চিত্র প্রদর্শক সমিতি। এ বিষয়ে সরকার যদি আনুষ্ঠানিক উদ্যোগ না নেয় তাহলে ১২ এপ্রিল থেকে দেশের সব সিনেমা হল বন্ধের ঘোষণা দিয়েছে সংগঠনটি।
আজ বুধবার দুপুরে ঢাকা রিপোর্টার্স ইউনিটিতে আয়োজিত এক সংবাদ সম্মেলনে এই ঘোষণা দিয়েছেন সমিতির নেতারা। এতে আরও বলা হয়, ভারতীয় চলচ্চিত্র আমদানি ও প্রদর্শনে সরকারি নিষেধাজ্ঞা বেধে দেয়া সময়ের মধ্যে তুলে নিতে হবে।
সংগঠনটির সভাপতি ও মধুমিতা মুভিজের কর্ণধার ইফতেখার উদ্দিন নওশাদ বাংলা বলেন, ‘সরকারের সুদৃষ্টি ও আমাদের দাবিগুলো না মানা হলে ১ মাস পর অর্থাৎ ১২ এপ্রিল থেকে দেশের সব হল বন্ধ করে দেওয়া হবে।’
তিনি আরও বলেন সংগঠনের পক্ষ থেকে আগে তথ্যমন্ত্রীর সঙ্গে বিষয়টি নিয়ে আলাপ করে কোনো সুরাহা পাননি। নওশাদের কথায় পর্যাপ্ত ও মানসম্মত দেশীয় ছবির অভাবে সিনেমা হল বাঁচাতে বিদেশি ছবি দেশে আনতে সাফটা চুক্তির নীতিমালা আরও সহজ করার দাবি তাদের।
এমনকি হলিউডের ছবিগুলোর মতোই হিন্দি ও উপমহাদেশীয় চলচ্চিত্র ওইসব দেশের সঙ্গে একইসময়ে বাংলদেশেও মুক্তির দাবি এই সংগঠনের।